CELEX: 62012TN0059
Language: el
Date: 2012-02-10 00:00:00
Title: Υπόθεση T-59/12: Αγωγή της 10ης Φεβρουαρίου 2012 — Planet κατά Επιτροπής

21.4.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 118/26
            
         Αγωγή της 10ης Φεβρουαρίου 2012 — Planet κατά Επιτροπής
   (Υπόθεση T-59/12)
   2012/C 118/45
   Γλώσσα διαδικασίας: η ελληνική
   
      Διάδικοι
   
   
      Ενάγουσα: PLANET Α.Ε. Ανώνυμη Εταιρεία παροχής Συμβουλευτικών Υπηρεσιών (Αθήνα, Ελλάδα) (εκπρόσωπος: Β. Χριστιανός, δικηγόρος)
   
      Εναγομένη: Ευρωπαϊκή Επιτροπή
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               Να αναγνωρισθεί ότι η καθυστέρηση καταβολής από την Επιτροπή της τελευταίας δόσης χρηματοδότησης προς την ενάγουσα για τη σύμβαση του έργου «Collaboration Environment for Strategic Innovation (Laboranova)», ποσού 20 665,17 ευρώ, συνιστά παραβίαση των συμβατικών της υποχρεώσεων και να υποχρεωθεί η Επιτροπή να καταβάλει στην ενάγουσα το ποσό των 20 665,17 ευρώ, για τις δαπάνες στις οποίες υπεβλήθη η ενάγουσα κατά την τέταρτη περίοδο αναφοράς του έργου Laboranova, εντόκως από τις 12 Οκτωβρίου 2011·
            
         
               —
            
            
               Να αναγνωρισθεί ότι η ενάγουσα δεν οφείλει να επιστρέψει στην Επιτροπή την προκαταβολή ποσού 39 657,30 ευρώ για την περίοδο P4 του έργου Laboranova·
            
         
               —
            
            
               Να υποχρεωθεί η Επιτροπή να καταβάλει στην ενάγουσα το ποσό των 30 000,00 ευρώ, ως αποζημίωση για τη βλάβη της επαγγελματικής της φήμης, που υπέστη η ενάγουσα λόγω παραβίασης του επαγγελματικού της απορρήτου από την Επιτροπή, με αντισταθμιστικούς τόκους από τις 6 Οκτωβρίου 2011 μέχρι την έκδοση της αποφάσεως επί της παρούσας υποθέσεως και με τόκους υπερημερίας από την έκδοση της αποφάσεως επί της παρούσας διαφοράς μέχρι την πλήρη εξόφληση· και
            
         
               —
            
            
               Να καταδικασθεί η Επιτροπή στη δικαστική δαπάνη της ενάγουσας.
            
         
      Ισχυρισμοί και κύρια επιχειρήματα
   
   Με την προκειμένη αγωγή, η προσφεύγουσα σωρεύει δύο αγωγές.
   Πρώτον, μια αγωγή για ευθύνη της Επιτροπής από την υπ’αριθμό 035262 σύμβαση για την εκτέλεση του έργου «Collaboration Environment for Strategic Innovation (Laboranova)», δυνάμει του άρθρου 272 ΣΛΕΕ. Συγκεκριμένα, η ενάγουσα υποστηρίζει ότι, παρόλο που εκτέλεσε πλήρως και προσηκόντως τις συμβατικές της υποχρεώσεις, η Επιτροπή, χωρίς να έχει δικαίωμα και κατά παράβαση της ως άνω συμβάσεως και της αρχής της καλής πίστης, απέρριψε τις δαπάνες της ενάγουσας για την περίοδο Ρ4 και ανέστειλε την πληρωμή προς αυτή. Για το λόγο αυτό, η ενάγουσα υποστηρίζει, ότι η Επιτροπή οφείλει να της καταβάλει το ποσό των 20 665,17 ευρώ, με τον προβλεπόμενο από τη ρήτρα II 28, παράγραφος 7, του Annex II της Συμβάσεως, τόκο, από τις 12 Οκτωβρίου 2011, καθώς και ότι η Επιτροπή δεν δικαιούται να ζητήσει από την Planet την επιστροφή του ποσού της προκαταβολής για την περίοδο Ρ4, ύψους 39 657,30 ευρώ.
   
               —
            
            
               Δεύτερον, μια αγωγή για εξωσυμβατική ευθύνη της Επιτροπής, δυνάμει του άρθρου 340, δεύτερο εδάφιο ΣΛΕΕ. Συγκεκριμένα, η ενάγουσα υποστηρίζει ότι η Επιτροπή, ανακοινώνοντας στο συντονιστή του έργου την ύπαρξη οικονομικού ελέγχου σε βάρος της ενάγουσας, παραβίασε κατάφωρα τους κανόνες περί προστασίας του επαγγελματικού απορρήτου, με αποτέλεσμα να βλάψει την επαγγελματική φήμη της ενάγουσας. Για το λόγο αυτό, η ενάγουσα ζητεί την αποκατάσταση της μη περιουσιακής της ζημίας εντόκως (με αντισταθμιστικούς τόκους για την περίοδο από την ημερομηνία της παράνομης ανακοίνωσης μέχρι την έκδοση της αποφάσεως στην παρούσα υπόθεση μέχρι την πλήρη εξόφληση της οφειλόμενης αποζημιώσεως), επιφυλασσόμενη ρητώς για αποκατάσταση ενδεχόμενης περιουσιακής της ζημίας από την εν λόγω παράνομη συμπεριφορά της Επιτροπής.